Долни Пасарел

До̀лни Пасарѐл, наричано често само Пасарел, е село в Западна България, район „Панчарево“ на Столична община, област София.

География 
Селото се намира в югоизточната част на Столичната община, на около 22 km югоизточно от центъра на град София, в посока град Самоков, по поречието на река Искър, в подножието на югозападните склонове на Лозенска планина, на около 4 km северозападно от стената на язовир Искър.

Климатът е умереноконтинентален, почвите в землището са преобладаващо лесивирани и наносни почви. Надморската височина в центъра на селото при сградата на кметството е около 712 m, нараства на североизток до около 730 – 750 m, а към реката намалява до около 705 – 710 m.

Кратък общинският път по мост над река Искър свързва Долни Пасарел с второкласния републикански път II-82 (Костенец – Долна баня – Боровец – Самоков – село Кокаляне – София).

В землището на село Долни Пасарел се намират язовирите „Искър“ и „Пасарел“, както и язовирите „Стубела“ и „Благата вода“.

Землището на село Долни Пасарел граничи със землищата на: село Лозен на северозапад и север; село Габра на север; село Борика на север и североизток; село Венковец на изток; село Ново село на югоизток; село Злокучене на юг; село Широки дол на юг; село Горни Окол на югозапад; село Долни Окол на югозапад. Землището на село Долни Пасарел включва и землищата на бившите села Горни Пасарел, Калково и Шишманово, които села са залети от водите на открития през 1954 г. язовир Искър.

Населението на село Долни Пасарел, наброявало 1543 души при преброяването към 1934 г. и 1853 към 1956 г., намалява до 1248 (по текущата демографска статистика за населението) към 2020 г.

При преброяването на населението към 1 февруари 2011 г., от обща численост 1272 лица, за 1197 лица е посочена принадлежност към „българска“ етническа група, за 11 – към ромска и за останалите не е даден отговор.

История 

Традиционно част от Самоковско, селото е прехвърлено административно към общината на София през 1959 година.

Културни и природни забележителности 

 язовир „Пасарел“
 Долнопасарелски манастир „Св. св. Петър и Павел“
 Хижа „Пейова Бука“ – хижа в Плана планина; GPS координати на хижата - N 42.517305, E 23.490857
 Вековен кавак
 Пасарелски параклис „Св. Георги Победоносец“ - Лобното място на Димитър Списаревски
 руини „Еврейско кале“ 
 руини „Ревулско кале“ 
 местността „Гарванец“ – природна забележителност с огромни и причудливи скални оформления надвиснали над река Искър. Защитена местност. 
 поречието на река Искър, от селото до язовир Искър, е включено в „Натура 2000“. Там могат да се видят много редки и защитени животински и растителни видове.

Редовни събития 
 Официален празник на селото е 24 май. Организира се общоселски събор.
 Всяка първа неделя на месец август се провежда събор на изселените жители на селата Калково, Горни Пасарел и Шишманово. Мястото на провеждането е в местността „Стената“, намираща се на около 5 km от село Долни Пасарел.
 През 2009 г. за пръв път от 5 години се организира честване на освобождението на България от османско владичество. В тържеството участват ученици от 202-ро ОУ „Христо Ботев“, танцовата трупа на селото, както и гостуващ танцов състав от гр. София.

Транспорт 
Селото се обслужва от автобусна линия номер 3, която е част от системата на столичния градски транспорт. Свързва пл. "Капитан Петко Войвода" в Пасарел с метро станция "Интер експо център - Цариградско шосе" и крайна спирка "Гео Милев".

Личности 
 Край с. Долни Пасарел е загинал летецът-изтребител Димитър Списаревски.

Литература 
Няколко книги с история за Пасарел е издал Никола Янев. Те дават пълна информация за развитието на селото за последните 50 години.

Спорт 
Местният футболен клуб се нарича Урвич 1960. За него е играл бившият футболист на Левски (София) и бивш кмет на селото Георги Славчев.

Източници

Външни препратки 
 Сайт на село Долни Пасарел
 Топографска карта, мащаб 1:100000 Картен лист: К-34-059 (актуалност към 1980-те години)
 Ихтиманска Средна гора. Географска карта